বন্ধুদের সঙ্গে বেরিয়েছিলেন উচ্চমাধ্যমিক পরীক্ষার্থী। কিন্তু সেটাই কাল হল তাঁর। বন্ধুদের সঙ্গে বেরনোর পরেই ঘটে গেল অঘটন। 

২০ জানুয়ারি থেকে নিখোঁজ ছিলেন জগদ্দলের সুন্দিয়াপাড়ার বাসিন্দা অভিষেক চৌবে। পরিবারের অভিযোগ, বন্ধুরা অভিষেককে ডেকে নিয়ে যাওয়ার পরেই নিখোঁজ হয়ে যান তিনি। কয়েকদিন আগে অভিষেকের বাড়িতে মুক্তিপণের টাকা চেয়ে ফোন আসে। ১০ লক্ষ টাকা মুক্তিপণ দাবি করা হয়। এর পরেই জগদ্দল থানায় অভিযোগ দায়ের করেন পরিবারের লোকেরা। 
দেখুন ভিডিও-
 

ঘটনার তদন্তে নেমে শনিবার রাতে অভিষেকের তিন অপহরণকারীকে গ্রেফতার করেছে পুলিশ। ধৃতদের নাম সারফরাজ, মহ: উকিল ও মহ: জাহিদ। পুলিশি জেরায় ধৃতরা খুনের কথা কবুল করেছে বলে খবর পুলিশ সূত্রে।

এই বিষয়ে অন্যান্য খবর

পার্লারে ঢুকেই পরপর গুলি


জানা গিয়েছে, ধৃতরা অভিষেককে খুন করে গঙ্গাতে ফেলে দেয়। ইতিমধ্যে গঙ্গা থেকে অভিষেকের দেহ উদ্ধার করেছে পুলিশ। মুক্তিপণের টাকা না মেলাতেই হুগলির জুবিলি সেতু থেকে অভিষেককে খুন করে ফেলে দেওয়া হয় বলে অনুমান করছে পুলিশ। 
তবে বন্ধুদের সঙ্গে বেরিয়ে কীভাবে অপহৃত হল অভিষেক, সেই নিয়ে ক্রমশ ঘনিয়ে উঠছে রহস্য। তবে কি পরিকল্পনা করে অভিষেককে ডেকে নিয়ে যাওয়া হয়েছিল? এই অপহরণের সঙ্গে কি কোনওভাবে জড়িত অভিষেকের বন্ধুরাও? অভিষেকের পরিবারের অভিযোগ, অভিষেকের বন্ধুরাও জড়িত থাকতে পারে। তবে এখনও পর্যন্ত এই সম্পর্কে কোনও প্রমাণ পাওয়া যায়নি। পুলিশ তদন্ত শুরু করেছে।